Lausunto nro 3/2001

ehdotuksesta neuvoston asetukseksi Euroopan yhteisöjen komission virkamiesten palvelussuhteen lopullista päättymistä koskevista erityistoimenpiteistä komission uudistamisen yhteydessä

(2001/C 162/02)

EUROOPAN YHTEISÖJEN TILINTARKASTUSTUOMIOISTUIN, joka

ottaa huomioon Euroopan yhteisön perustamissopimuksen ja erityisesti sen 283 artiklan,

ottaa huomioon 31. tammikuuta 2001 hyväksytyn komission ehdotuksen(1),

ottaa huomioon neuvoston tilintarkastustuomioistuimelle esittämän kyseistä ehdotusta koskevan lausuntopyynnön, jonka tilintarkastustuomioistuin vastaanotti 19. helmikuuta 2001,

sekä katsoo, että ehdotuksen tavoitteena on mahdollistaa 600 komission virkamiehen siirtäminen pois työtehtävistä (300 vuonna 2001 ja 300 vuonna 2002), jotta komissio voisi jakaa henkilöstöresurssinsa uudelleen yksiköidensä kesken,

ON ANTANUT SEURAAVAN LAUSUNNON:

1. Komissio ilmoittaa perusteluissaan, että 600 virkamiehen siirtäminen pois työtehtävistä mahdollistaisi 258 uuden virkamiehen palvelukseen ottamisen siten, että kokonaistalousarvio pysyisi samalla vakiona. Tämä johtuu siitä, että syntyneet säästöt olisivat vastapainona 258 uuden henkilön palkkaamisesta aiheutuville kustannuksille.

Laskelma talousarvioon kohdistuvista vaikutuksista

2. Ehdotuksen liitteessä 2 esitetyt vuotuiset säästöt ja kustannukset käsittävät yhteenvedon komissiosta lähtevään ja sinne tulevaan henkilöstöön liittyvistä pääasiallisista palkkakustannuksista ja -tuloista, jotka kirjataan vuosittain talousarvioon.

3. Talousarvioon kohdistuva välitön vaikutus esitetään näin ollen olennaisilta osin järkevällä tavalla.

4. Laskelma olisi epäilemättä voinut olla pidemmälle viety. Ehdotuksessa esitetty analyysi on luonteeltaan staattinen eli siinä ei oteta huomioon varhaisen eläkkeelle siirtymisen valinneiden ja heidän tilalleen palkattujen uusien virkamiesten ylenemistä palkkataulukossa. Jos kyseinen seikka otettaisiin huomioon, laskelmat osoittaisivat lisää säästöjä. Samoin on huomattava, että varhaisen eläkkeelle siirtymisen valinneiden eläkkeet lasketaan sitä palkkatasoa alemman palkkatason perusteella, joka näillä henkilöillä olisi ollut, jos he olisivat jatkaneet komission palveluksessa tavanomaiseen eläkeikään saakka; pitkällä aikavälillä myös tästä pitäisi syntyä säästöjä (olisi suotavaa parantaa 4 artiklan 7 kohdan sanamuotoa sen varmistamiseksi, että tämä on komission tarkoittama vaikutus). Edelleen huomattakoon, että laskelmassa ei oteta huomioon siirtymäkauden jälkeisiä pidemmän aikavälin säästöjä, joita kertyisi vähennettäessä pysyvästi henkilöstön määrää korvaamalla suoraan tai välillisesti 600 vähemmän tuottavaa virkamiestä 258 uudella virkamiehellä, joiden taidot ja tiedot vastaavat paremmin nykyisiä tarpeita. Lisäksi tilintarkastustuomioistuin toteaa, että laskelmassa ei ole otettu huomioon palvelukseen otetuille uusille virkamiehille uran aikana kertyvien eläkeoikeuksien todellisia kustannuksia. Kuten tilintarkastustuomioistuin huomauttaa varainhoitovuotta 1999 koskevassa vuosikertomuksessaan (kohdat 6.7-6.8), kyseisten eläkeoikeuksien kokonaiskustannukset ovat hieman yli kolmanneksen pidätyksenalaisista palkoista, kun taas työntekijöiltä perityt eläkemaksut ovat nykyisin vain 8,25 prosenttia peruspalkasta. Tämä tarkoittaa sitä, että uusista virkamiehistä pitkällä aikavälillä aiheutuvat kokonaiskustannukset (jotka eivät tule heti maksettavaksi) ovat noin 25 prosenttia suuremmat kuin komission laskelmasta ilmenee. Kaiken kaikkiaan olisi perusteltua olettaa, että pitkän aikavälin nettovaikutuksena komission henkilöstömenot pienentyisivät huomattavasti henkilöstön määrän vähentymisen seurauksena.

Muut toimielimet

5. Henkilöstön ikäjakauma ja joidenkin työntekijöiden vaikeudet pysyä mukana uuden teknologian kehityksessä aiheuttavat useissa toimielimissä ja muissa elimissä samankaltaisia tilanteita ja tarpeita kuin komissiossa. Näiltä ongelmilta välttyy ainoastaan kasvuvaiheessa oleva alueiden komitea sekä talous- ja sosiaalikomitea, jossa henkilöstön ikäjakauma takaa, että huomattava osa henkilöstöstä vaihtuu luonnollista kautta tulevina vuosina. Euroopan yhteisöjen ensimmäisen oikeusasteen tuomioistuin toteaa 30 päivänä syyskuuta 1998 antamassaan tuomiossa Busacca ym. v. tilintarkastustuomioistuin (T-164/97), että asetuksessa, jossa annetaan ainoastaan yhdelle toimielimelle "oikeus toteuttaa virkasuhteiden ennenaikaista päättämistä koskevia toimenpiteitä, on otettu käyttöön mielivaltainen tai suhteessa sillä tavoiteltuun päämäärään selvästi soveltumaton erottelu keskenään täysin samanlaisten tilanteiden välillä ja että tämä on sellaisenaan ristiriidassa yhteisön oikeusjärjestelmässä perustavanlaatuisen yhdenvertaisen kohtelun periaatteen kanssa". Yhteisöjen tuomioistuin ei ole 5 päivänä lokakuuta 2000 asioista C-432/98 P, C-433/98 P ja C-434/98 P antamissaan tuomioissa kyseenalaistanut tätä ensimmäisen oikeusasteen tuomioistuimen perustelukohtaa, joka on näin ollen säilyttänyt "lainvoimaisuutensa". Koska komission ehdotukseen sisältyy poikkeus tavanomaisesta järjestelystä, jonka mukaan henkilöstösääntöjä sovelletaan kaikkiin toimielimiin, komission olisi ennen kyseisen asetusluonnoksen esittämistä pitänyt tiedustella toimielimiltä, katsovatko ne olevansa samanlaisessa tilanteessa.

Tilintarkastustuomioistuin on hyväksynyt tämän lausunnon Luxemburgissa 5. huhtikuuta 2001 pitämässään kokouksessa.

Tilintarkastustuomioistuimen puolesta

Jan O. Karlsson

presidentti

(1) KOM(2001) 50 lopullinen, 31. tammikuuta 2001.